Document ID: 32008D0739

KOMMISSIONENS AFGØRELSE
af 11. september 2008
om EF-tilskud til Verdensorganisationen for Dyresundhed (OIE) til foranstaltninger vedrørende oplysning om dyresygdomme
(2008/739/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
I henhold til beslutning 90/424/EØF kan Kommissionen iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.
(2)
Ved Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (2) oprettes der et system for anmeldelse af udbrud af de sygdomme, der er opført i direktivets bilag I (»EF-systemet for anmeldelse af dyresygdomme«).
(3)
Verdensorganisationen for Dyresundhed (OIE) er en repræsentativ mellemstatslig organisation, der har til opgave at forbedre dyresundheden på verdensplan. Med hensyn til sygdomsinformation er OIE alene om at udvikle den verdensomspændende informationsdatabase om dyresundhed (World Animal Health Information Database (WAHID)) med en grænseflade, som giver udførlige oplysninger om dyresygdomme. WAHID anvendes af alle OIE-medlemslande, herunder alle EU’s medlemsstater.
(4)
I meddelelsen fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en ny dyresundhedsstrategi for Den Europæiske Union (2007-2013) - »Det er bedre at forebygge end at helbrede« (3) gøres forebyggelse og overvågning af samt kriseberedskab over for dyrerelaterede trusler til en af søjlerne i den nye dyresundhedsstrategi. Det fastslås især i meddelelsen, at der gennem tiltag og programmer for veterinærtilsyn og -kontrol fremkommer uhyre vigtig videnskabelig dokumentation, der indgår som en vigtig del af grundlaget for fællesskabsinstitutionernes og regeringernes beslutninger vedrørende forebyggelses- og bekæmpelsesforanstaltninger.
(5)
Ifølge meddelelsen forventes det, at et af resultaterne af den nye dyresundhedsstrategi bliver tilpasning af EF-systemet for anmeldelse af dyresygdomme. Det forventes også ifølge meddelelsen, at eksisterende EF-lovgivning på veterinærområdet bliver forenklet, idet det vil blive forsøgt at sikre overensstemmelse med internationale standarder, herunder OIE-standarderne.
(6)
Med henblik på udvikling af EF-lovgivningen på veterinærområdet bør der derfor iværksættes foranstaltninger i samarbejde med OIE, således at EF-systemet for anmeldelse af dyresygdomme rettes ind efter WAHID, for så vidt angår indsamling af epidemiologiske oplysninger og især udformning af datasæt, databaser og protokoller for udveksling af data. Der bør derfor ydes EF-tilskud til finansiering af, at OIE udvikler informationssystemet om dyresundhed i perioden 2008-2012. Der bør fastsættes et loft over det pågældende EF-tilskud.
(7)
For at undgå trusler mod dyresundheden på Fællesskabets område er det af afgørende betydning for Fællesskabet, at der indsamles oplysninger til analyse og sammenfatning af dyresundheden i Balkanlandene, Kaukasusområdet og Middelhavsområdet, særlig hvad angår sygdomme, der spredes på tværs af grænserne. Sådanne oplysninger er dog ikke altid lige let tilgængelige.
(8)
OIE har udviklet et redskab til evaluering af veterinærtjenesternes indsats (OIE PVS Tool). Dette redskab er udformet således, at veterinærtjenesterne i lande, der er medlem af OIE, får hjælp til at fastslå, hvilket niveau deres nuværende indsats ligger på, og til at kortlægge mangler og svagheder i deres evne til at opfylde OIE’s internationale standarder. Ved hjælp af OIE PVS Tool kan der også tilvejebringes oplysninger om dyresundheden i OIE-medlemslandene. Fællesskabet bør derfor analysere de aktiviteter, der iværksættes, og de oplysninger, der fremkommer ved hjælp af dette redskab, for så vidt angår Balkanlandene, Kaukasusområdet og Middelhavsområdet.
(9)
Der bør derfor ydes EF-tilskud til, at OIE kan foretage udvikling og analyse af dyresundhedsaktiviterne i Balkanlandene, Kaukasusområdet og Middelhavsområdet. Der bør fastsættes et loft over det pågældende EF-tilskud.
(10)
Det er i artikel 168, stk. 1, litra c), i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4) fastsat, at der kan ydes tilskud uden indkaldelse af forslag til organer, der retligt eller faktisk indtager en monopolstilling, når det er behørigt begrundet i beslutningen om ydelse af tilskud.
(11)
OIE har faktisk indtaget en monopolstilling i sin sektor, siden organisationen blev oprettet ved en international aftale undertegnet den 25. januar 1924. OIE er en mellemstatslig organisation, der har til opgave at forbedre dyresundheden på verdensplan, og anerkendes af WTO (Verdenshandelsorganisationen) som en referenceorganisation. Det er derfor ikke nødvendigt at indkalde forslag vedrørende EF-tilskud, der ydes til OIE i medfør af nærværende afgørelse.
(12)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Artikel 1
Der ydes et EF-tilskud, jf. artikel 19 i beslutning 90/424/EØF, på højst 750 000 EUR til finansiering af, at Verdensorganisationen for Dyresundhed (OIE) udvikler informationssystemet om dyresundhed i perioden 2008-2012.
Artikel 2
Der ydes et EF-tilskud, jf. artikel 19 i beslutning 90/424/EØF, på højst 250 000 EUR til finansiering af, at OIE kan foretage en analyse af dyresundhedsaktiviterne i Balkanlandene, Kaukasusområdet og Middelhavsområdet i perioden 2008-2012.
Artikel 3
De i artikel 1 og 2 omhandlede tilskud finansieres over budgetpost 17 04 02 01 i De Europæiske Fællesskabers budget for 2008.
Udfærdiget i Bruxelles, den 11. september 2008.

Labels: 13
6
12
18
15